钦定古今图书集成/明伦汇编/宫闱典/第093卷 > 雍国大长公主 下嫁王贻永
## 钦定古今图书集成/明伦汇编/宫闱典/第093卷 > 雍国大长公主 下嫁王贻永

按《宋史公主列传》：“雍国大长公主，至道三年封贤懿
长公主。咸平六年，下嫁右卫将军王贻永，进封郑国，
赐第。景德元年薨，谥懿顺。景祐三年，追封大长公主。
皇祐三年，改韩国。徽宗改封雍国。政和改懿顺大长
帝姬。”按《王贻永传》：“贻永字季长，溥之孙也。性清慎
寡言，颇通书，不好声技。初生十馀岁时，其舅魏咸信
见”而奇之曰：“后当类我。”咸平中，尚郑国公主，授右卫
将军、驸马都尉。从封泰山，领高州刺史，再迁右监门
卫大将军、奖州团练使。求外补，得知单州。真宗戒之
曰：“和众静治，卿所当先也。”真拜洺州团练使，徙徐州。
河决滑州，徐大水，贻永作堤城南以御之。改卫州团
练使，进怀州防御使，知澶、定二州，徙成德军。会有告
曹汭变者，贻永奏治之。迁耀州观察使，复知澶州。历
彰化、武定军节度使观察留后，拜安德军节度使，出
知天雄军，徙保宁军节度使、知郓州。州自咸平中徙
城，而故治为通衢，介梁山，春夏多水患。贻永相度地
势，为筑东西道三十馀里，民便之。复徙定州，又徙成
德军。擢同知枢密院事，改副使，加宣徽南院使，进枢
密院使。久之，拜同中书门下平章事，遂加兼侍中，徙
节镇海。以疾求罢，手诏抚谕，遣上医诊视。帝临问，颁
尚方珍药，手取糜粥食之。贻永自言“宠禄过盛，愿罢
枢筦，解使相还第。”帝冀其愈也，乃听罢侍中，徙彰德
节度使，同平章事，枢密使如故。疾稍间，入见，命其子
道卿掖登垂拱殿，仍赐五日一朝，遇朝参、起居，许休
于殿侧。至和初，复以疾辞，拜尚书右仆射、检校太师，
兼侍中、景灵宫使。卒，赠太师、中书令，谥康靖。当时无
外姻辅政者。贻永能远权势，在枢密十五年，迄无过
失，人称其谦静。子道卿，西上阁门使。